На основу члана 4. став 1. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16), члана 8. Закона о буџету Републике Србије за 2020. годину („Службени гласник РС”, број 84/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**УРЕДБУ**

**о изменама Уредбе о расподели подстицаја у пољопривреди и руралном развоју у 2020. години**

Члан 1.

У Уредби о расподели подстицаја у пољопривреди и руралном развоју у 2020. години („Службени гласник РС”, бр. 1/20 и 13/20), у члану 2. став 3. речи: „која се распоређују у складу са овом уредбом” замењују се речима: „од чега се 8.220.000.000 динара распоређује у складу са овом уредбом, а 200.000.000 динара остаје нераспоређено”.

Члан 2.

У члану 3. став 2. речи: „5.170.901.000 динара” замењују се речима: „5.670.901.000 динара”.

У ставу 3. речи: „2.342.800.000 динараˮ замењују се речима: „3.342.799.000 динараˮ.

Члан 3.

У члану 5. став 1. речи: „18.326.899.000 динараˮ замењују се речима: „17.826.899.000 динара”.

У ставу 2. тачка 3) речи: „3.008.084.200 динара” замењују се речима: „2.508.084.200 динара”.

Члан 4.

У члану 8. став 1. мења се и гласи:

„Обим средстава за подстицаје за мере руралног развоја износи 5.077.201.000 динара, од чега се 4.877.201.000 динара распоређује овом уредбом, а 200.000.000 динара остаје нераспоређено.”.

У ставу 2. тачка 1) подтaчка (1) алинеја друга мења се и гласи:

„– подршку за унапређење примарне пољопривредне производње у износу од 1.750.000.000 динара, од чега за подршку за инвестиције за набавку нових машина и опреме за унапређење примарне биљне пољопривредне производње у износу од 700.000.000 динара, за инвестиције за набавку нових машина и опреме за унапређење примарне сточарске пољопривредне производње у износу од 130.000.000 динара, за инвестиције за набавку нових машина и опреме за унапређење дигитализације сточарске пољопривредне производње у износу од 50.000.000 динара, за инвестиције за набавку квалитетних приплодних грла за унапређење примарне сточарске пољопривредне производње у износу од 100.000.000 динара, за подршку инвестицијама за изградњу и опремање објеката у износу од 250.000.000 динара, за подршку за инвестиције у набавку нових трактора у износу од 500.000.000 динара и за подршку инвестицијама за електрификацију поља у износу од 20.000.000 динара;”.

У тачки 3) подтачка (2) речи: „600.000.000 динара” замењују се речима: „1.000 динара”.

Члан 5.

Ова уредба ступа на снагу наредног дана од дана објављивања у „Службеном гласнику Републике Србије”.

05 број 110-2368/2020

У Београду, 12. марта 2020. године

**Влада**

Председник,

**Ана Брнабић,** с.р.